Dr Weg het is zum Botschaftsviertel gführt und verbi am französische Viertel. Mir hei Spaziergäng um e Bay Mau- und Hoan Kiem See gmacht. Dört heimer verschiedenschte Lüt bim Tai Ci, meditiere, gspröchle, Kaffi oder Tee trinke und spiele gseh und gstunt wiä fit d`Rentner sin. Amene Obe simer in feschtinstalierti Zirkus gangä. Diä einzelne  Nummere mit Tier und Akrobatik sin ind Gschicht vom Prinzesli wo entführt worde isch ibettet gsi. Mir sin erschütteret gsi über dr Zuestand vo dä einzelne Tier. Erfreut hei mir is über d`Chinder wo mit dr Gschicht mitgläbt hei. Einisch hei sie m Prinzessli zugrüeft es söll ufwache und es anders mol hets hindä dra ghült, will das Meiteli gmeint het s`Prinzesli isch gstorbe. Es isch es Erlebnis gsi mit vielne Vietnamesefamilie im Zirkus z`si.